
Apuleius, Metamorphoses Book V, 21 (at Psyche relicta sola . . .) –25 (. . . herbis exposuit) and 26–7.

Psyche has been persuaded by her two wicked sisters to murder her husband, Cupid.
Psyche experiences a range of emotions as she prepares.

at Psyche relicta sola, nisi quod infestis Furiis agitata sola non est,
aestu pelagi simile maerendo fluctuat, et, quamvis statuto consilio et
obstinato animo, iam tamen facinori suas manus admovens,
adhuc incerta consilii titubat multisque calamitatis suae distrahitur
affectibus. festinat differt, audet trepidat, diffidit irascitur; et, quod
est ultimum, in eodem corpore odit bestiam, diligit maritum.
vespera tamen iam noctem trahente, praecipiti festinatione nefarii
sceleris instruit apparatum. nox aderat et maritus advenerat primusque
Veneris proeliis velitatus altum in soporem descenderat.

(Metamorphoses V.21.3–5)

Psyche gains strength, but is shocked to find out the true identity of her husband.

tunc Psyche, et corporis et animi alioquin infirma, fati tamen saevitia
subministrante viribus roboratur, et prolata lucerna et adrepta
novacula sexum audacia mutavit. sed cum primum luminis oblatione
tori secreta claruerunt, videt omnium ferarum mitissimam
dulcissimamque bestiam, ipsum illum Cupidinem formonsum deum
formonse cubantem. cuius aspectu lucernae quoque lumen hilaratum
increbruit et acuminis sacrilegi novaculam paenitebat. at vero Psyche
tanto aspectu deterrita et impos animi, marcido pallore defecta
tremensque desedit in imos poplites et ferrum quaerit abscondere,
sed in suo pectore. quod profecto fecisset, nisi ferrum timore tanti
flagitii manibus temerariis delapsum evolasset. iamque lassa, salute
defecta, dum saepius divini vultus intuetur pulchritudinem, recreatur
animi.

(Metamorphoses V.22.1–5)

Apuleius gives a description of the beautiful god, Cupid.

videt capitis aurei genialem caesariem ambrosia temulentam, cervices
lacteas genasque purpureas pererrantes crinium globos decoriter
impeditos, alios antependulos, alios retropendulos, quorum
splendore nimio fulgurante iam et ipsum lumen lucernae vacillabat.
per umeros volatilis dei pinnae roscidae micanti flore candicant et
quamvis alis quiescentibus extimae plumulae tenellae ac delicatae
tremule resultantes inquieta lasciviunt. ceterum corpus glabellum
atque luculentum et quale peperisse Venerem non paeniteret. ante
lectuli pedes iacebat arcus et pharetra et sagittae, magni dei propitia
tela.

(Metamorphoses V.22.5–7)

Psyche pricks her finger with one of Cupid’s arrows. She falls in love with him.

quae dum insatiabili animo Psyche, satis et curiosa, rimatur atque
pertrectat et mariti sui miratur arma, depromit unam de pharetra
sagittam et punctu pollicis extremam aciem periclitabunda trementis
etiam nunc articuli nisu fortiore pupugit altius, ut per summam
cutem roraverint parvulae sanguinis rosei guttae. sic ignara Psyche
sponte in Amoris incidit amorem. tunc magis magisque cupidine
flagrans Cupidinis, prona in eum efflictim inhians, patulis ac
petulantibus saviis festinanter ingestis, de somni mensura metuebat.

(Metamorphoses V.23.1–3)

Hot oil from the lamp falls on Cupid, who then flies away from Psyche.

sed dum bono tanto percita saucia mente fluctuat, lucerna illa sive
perfidia pessima sive invidia noxia sive quod tale corpus contingere
et quasi basiare et ipsa gestiebat, evomuit de summa luminis sui
stillam ferventis olei super umerum dei dexterum. hem audax et
temeraria lucerna et amoris vile ministerium, ipsum ignis totius
deum aduris, cum te scilicet amator aliquis, ut diutius cupitis etiam
nocte potiretur, primus invenerit. sic inustus exsiluit deus visaque
detectae fidei colluvie prorsus ex osculis et manibus infelicissimae
coniugis tacitus avolavit.

(Metamorphoses V.23.4–6)

As Cupid flies away, Psyche grabs his leg and is carried off a short distance before
falling to the ground tired. Cupid then addresses Psyche.

at Psyche, statim resurgentis eius crure dextero manibus ambabus
adrepto, sublimis evectionis adpendix miseranda et per nubilas
plagas penduli comitatus extrema consequia, tandem fessa delabitur
solo. nec deus amator humi iacentem deserens, involavit proximam
cupressum, deque eius alto cacumine sic eam graviter commotus
adfatur: ‘ego quidem, simplicissima Psyche, parentis meae Veneris
praeceptorum immemor, quae te miseri extremique hominis
devinctam cupidine infimo matrimonio addici iusserat, ipse potius
amator advolavi tibi.’

(Metamorphoses V.24.1–3)

Cupid finishes his speech, and then abandons Psyche.

‘sed hoc feci leviter, scio, et praeclarus ille sagittarius ipse me telo
meo percussi teque coniugem meam feci, ut bestia scilicet tibi viderer
et ferro caput excideres meum, quod istos amatores tuos oculos gerit.
haec tibi identidem semper cavenda censebam, haec benivole
remonebam. sed illae quidem consiliatrices egregiae tuae tam
perniciosi magisterii dabunt actutum mihi poenas; te vero tantum
fuga mea punivero.’ et cum termino sermonis pinnis in altum se
proripuit.

(Metamorphoses V.24.4–5)

Abandoned, Psyche attempts to take her own life but is rescued by the river.

Psyche vero, humi prostrata et, quantum visu poterat, volatus mariti
prospiciens, extremis affligebat lamentationibus animum. sed ubi
remigio plumae raptum maritum proceritas spatii fecerat alienum,
per proximi fluminis marginem praecipitem sese dedit. sed mitis
fluvius, in honorem dei scilicet, qui et ipsas aquas urere consuevit,
metuens sibi, confestim eam innoxio volumine super ripam florentem
herbis exposuit.

(Metamorphoses V.25.1–2)

After being encouraged by the god Pan, Psyche travels on and arrives at the city
where her sister lives.

sic locuto deo pastore nulloque sermone reddito sed adorato tantum
numine salutari, Psyche pergit ire. sed cum aliquam multum viae
laboranti vestigio pererrasset, inscia* quodam tramite iam die labente
accedit quandam civitatem, in qua regnum maritus unius sororis eius
optinebat. qua re cognita Psyche nuntiari praesentiam suam sorori
desiderat. mox inducta, mutuis amplexibus alternae salutationis
expletis, percontanti causas adventus sui sic incipit:

(Metamorphoses V.26.1–2)
* NB: some editions print inscio here.

Psyche explains to her sister what happened when she tried to kill Cupid.

‘meministi consilium vestrum scilicet quo mihi suasistis ut bestiam,
quae mariti mentito nomine mecum quiescebat, priusquam ingluvie
voraci me misellam hauriret, ancipiti novacula peremerem. sed cum
primum, ut aeque placuerat, conscio lumine vultus eius aspexi, video
mirum divinumque prorsus spectaculum, ipsum illum deae Veneris
filium, ipsum inquam Cupidinem, leni quiete sopitum.’

(Metamorphoses V.26.3–4)

Psyche continues her speech to her sister, explaining what happened when she tried
to kill her husband.

‘ac dum tanti boni spectaculo percita et nimia voluptatis copia turbata
fruendi laborarem inopia, casu scilicet pessimo lucerna fervens oleum
rebullivit in eius umerum. quo dolore statim somno recussus, ubi me
ferro et igni conspexit armatam, “tu quidem” inquit “ob istud tam
dirum facinus confestim toro meo divorte, tibique res tuas habeto.
ego vero sororem tuam” – et nomen quo tu censeris aiebat – “iam
mihi confarreatis nuptiis coniugabo.” et statim Zephyro praecipit
ultra terminos me domus eius efflaret.’

(Metamorphoses V.26.5–7)

Psyche’s sister rushes off to marry Cupid, but meets her death.

necdum sermonem Psyche finierat, et illa vesanae libidinis et invidiae
noxiae stimulis agitata, e re concinnato mendacio fallens maritum,
quasi de morte parentum aliquid comperisset, statim navem ascendit
et ad illum scopulum protinus pergit. et quamvis alio flante vento,
caeca spe tamen inhians, ‘accipe me,’ dicens ‘Cupido, dignam te
coniugem, et tu, Zephyre, suscipe dominam,’ saltu se maximo
praecipitem dedit. nec tamen ad illum locum vel saltem mortua
pervenire potuit. nam per saxa cautium membris iactatis atque
dissipatis et proinde ut merebatur laceratis visceribus suis, alitibus
bestiisque obvium ferens pabulum interiit.

(Metamorphoses V.27.1–3)

Psyche continues wandering and reaches the city where her other sister lives. This
sister too meets a swift death.

nec vindictae sequentis poena tardavit. nam Psyche rursus errabundo
gradu pervenit ad civitatem aliam, in qua pari modo soror morabatur
alia. nec setius et ipsa fallacie germanitatis inducta et in sororis
[bookmark: _GoBack]sceleratas nuptias aemula, festinavit ad scopulum inque simile mortis
exitium cecidit.

(Metamorphoses V.27.4–5)

